עודד בסיוק

עודד בסיוק (נולד ב-1973) הוא קצין צה"ל בדימוס בדרגת אלוף. שירת בתפקידו האחרון כראש אגף המבצעים, קודם לכן שירת כראש חטיבת התכנון באגף התכנון, מפקד עוצבת הפלדה, מפקד עוצבת המפץ, ראש מחלקת המבצעים באמ"ץ, מפקד חטיבה 7 ומפקד גדוד 82.

 ביוגרפיה 
בסיוק נולד לאורי ורות. גדל ברמת השרון, ולו אחות אחת. בוגר תיכון אלון. בנעוריו היה דובר מטה הנוער של מפלגת העבודה.

בסיוק התגייס לחיל השריון ב-1991, שירת כקצין בגדוד 53 של חטיבה 188 ובשנים 1995–1996 שירת כמפקד פלוגת שריון. בתפקידו הבא שימש ראש מדור מרכבה במפקדת קצין שריון ראשי ויצא ללימודים.

 תפקידי סגן-אלוף 
ב-2001 מונה לקצין אג"ם של חטיבה 188. ב-2003 מונה למפקד גדוד 71 של חטיבה 188. סיים את תפקידו לאחר תאונה קטלנית שאירעה במהלך כהונתו. עבר לשרת כראש ענף במרכז לאימונים באש במל"י, ובשנת 2005 עבר לפקד על גדוד 82 של חטיבה 7 ושירת בתפקיד זה בתקופת מלחמת לבנון השנייה. מיד לאחר חטיפת חיילי צה"ל בגבול לבנון עלה טנק מגדודו על מטען במאחז "כיפת הדגל" וכל צוותו נהרג, בעת שהיה במשימה לזיהוי נתיב בריחת כוחות חזבאללה. בסיוק המשיך להוביל את הגדוד במהלך כל ימי הלחימה בגזרה המערבית בלבנון. לאחר סיום תפקיד המג"ד מונה בשנת 2007 לקצין אג"ם של עוצבת געש.

 תפקידי אלוף-משנה 
ב-2009 הועלה לדרגת אל"ם ומונה למפקד חטיבת מרכבות האש ובמקביל הדריך בקורס מפקדי פלוגות ומפקדי גדודים. ביולי 2011 מונה למפקד חטיבה 7, תפקיד בו שירת עד יוני 2013. בתקופת פיקודו התחממה גזרת רמת הגולן וכוחות תחת פיקודו ביצעו ירי לעבר עמדות צבא סוריה, במהלך תקופה זו הכין ונערך עם כוחות החטיבה לכניסה הקרקעית שתוכננה למבצע עמוד ענן ברצועת עזה.

בתפקידו הבא מונה לראש מחלקת מבצעים באמ"ץ ושירת בתפקיד בשנים 2013–2015 בין השאר במהלך אירוע חטיפת שלושת הנערים ורציחתם ובמבצע צוק איתן.

 תפקידי תת-אלוף 
ב-4 באוגוסט 2015 הועלה לדרגת תא"ל ומונה למפקד עוצבת המפץ ושירת בתפקיד עד 16 במאי 2017.

ב-13 ביוני 2017 מונה למפקד עוצבת הפלדה בתקופה זו היה שותף לגיבוש תוכנית צה"ל לפגיעה במנהור חמאס כפי שהוצאה לפועל במהלך מבצע שומר החומות. בשנת 2019 מונה לראש חטיבת התכנון באגף התכנון, שם הוביל את הוצאתה לפועל של התוכנית הרב שנתית תנופה.

 תפקידי אלוף 
ביוני 2021 הועלה לדרגת אלוף ומונה לראש אגף המבצעים. בין היתר שירת בתפקיד זה במבצע עלות השחר ובמבצע מגן וחץ. במאי 2022, בעקבות גל הטרור בישראל באביב 2022, יצא צה"ל למבצע שובר גלים בהובלת בסיוק שכלל גם את חיזוק גדר ההפרדה. לצורך כך אישר בסיוק להעביר מכ"מים וחיישנים מתקדמים לאיסוף מודיעין אל קו התפר.

לפי תחקיר עיתונאי של "חדשות 12", בלילה שבין 6 ל-7 באוקטובר 2023 דווח לבסיוק על סימנים מחשידים מצד חמאס ברצועת עזה. הוא העריך שמדובר בהיערכות הגנתית של חמאס מחשש לתקיפה של ישראל ובהתאם החליט שלא לשנות את ההיערכות סביב רצועת עזה, למעט הוצאת הוראה להוסיף כטב"ם ברצועת עזה ואחד נוסף ביהודה ושומרון וקיצור כוננות של שני מסוקים שהיו בבסיס רמת דוד, שעל פי ההחלטה יועברו דרומה בבוקר. בסיוק הדגיש את הצורך לשמור על מקורות מודיעיניים ולכן הנחה על "היערכות מצומצמת". לבקשת אלוף פיקוד דרום ירון פינקלמן לדרוך את כיפת ברזל ענה בסיוק כי זה לא רלוונטי בשלב הזה. לפי כתבה בחדשות 13, השתתף בסיוק בדיון עם הרמטכ"ל בו הוחלט שלא לדווח על הסימנים לשר הביטחון ולראש הממשלה, ולא לעדכן את הכוחות בשטח.

בסביבות השעה 8:00 בבוקר ה-7 באוקטובר הורה בסיוק על מעבר למלחמה וגיוס נרחב של מילואים.

במרץ 2025 ביקש בסיוק, בפגישה עם הרמטכ"ל הנכנס אייל זמיר, לפרוש מצה"ל. זמיר קיבל את בקשתו וביקש ממנו להמשיך בתפקידו בחודשים הבאים. למחליפו מונה איציק כהן. ב-13 ביוני 2025 פתח צה"ל במבצע עם כלביא, שהאלוף בסיוק נמנה עם מתכנניו ומובילי הוצאתו לפועל. ב-3 ביולי 2025 סיים את תפקידו כראש אגף המבצעים.

ב-23 בנובמבר 2025 הורה הרמטכ"ל אייל זמיר להדיחו משירות מילואים בשל חלקו במחדל טבח שבעה באוקטובר.

 חיים אישיים 
לבסיוק תואר ראשון במשפטים ומנהל עסקים מהמרכז הבינתחומי הרצליה ותואר שני במדע המדינה מאוניברסיטת חיפה והמכללה לביטחון לאומי.

הוא מתגורר בהוד השרון, נשוי ללימור ואב לארבעה.

קישורים חיצוניים



 נועה הרוויץ, בעיניים פקוחות, אתר צה"ל, 15 ביולי 2011 (ארכיון)


מפרי עטו
 , גיליון 440, דצמבר 2011

הערות שוליים

קטגוריה:אלופי צה"ל
קטגוריה:מפקדי עוצבת המפץ
קטגוריה:מפקדי חטיבה 7
קטגוריה:מפקדי גדוד 82
קטגוריה:ראשי מחלקת המבצעים
קטגוריה:מפקדי עוצבת מרכבות האש
קטגוריה:מפקדי עוצבת הפלדה
קטגוריה:מפקדי קורס מפקדי פלוגות ומפקדי גדודים
קטגוריה:מפקדי גדודים בחטיבה 188
קטגוריה:בוגרי המכללה לביטחון לאומי
קטגוריה:ראשי חטיבת התכנון
קטגוריה:בוגרי המרכז הבינתחומי הרצליה: משפטים
קטגוריה:ראשי אמ"ץ
קטגוריה:חברי המטה הכללי של צה"ל במלחמת חרבות ברזל
קטגוריה:מפקדי גדודים במלחמת לבנון השנייה
קטגוריה:בוגרי תיכון אלון (רמת השרון)
קטגוריה:ישראלים שנולדו ב-1973